SPRÁVA KOMISIE EURÓPSKEMU PARLAMENTU A RADE o vykonávaní a výsledkoch programu Pericles na ochranu eura proti falšovaniu za obdobie 2006 – 2013 /* COM/2014/0550 final */





SPRÁVA KOMISIE EURÓPSKEMU PARLAMENTU A RADE o vykonávaní a výsledkoch programu Pericles na ochranu eura proti falšovaniu za obdobie 2006 – 2013 1. Všeobecne Program „Pericles“ je výmenný, pomocný a školiaci program na ochranu eura proti falšovaniu. Program bol vytvorený rozhodnutím Rady 2001/923/ES zo 17. decembra 2001 na obdobie štyroch rokov (od 1. januára 2002 do 31. decembra 2005).[1] Toto rozhodnutie bolo zmenené dvomi rozhodnutiami Rady: 2006/75/ES z 30. januára 2006[2] a 2006/849/ES z 20. novembra 2006[3], ďalej len „rozhodnutie o programe Pericles“. Na základe posledne uvedeného rozhodnutia sa predĺžilo trvanie programu do 31. decembra 2013. Článok 13 ods. 3 písm. b) rozhodnutia Rady 2001/923/ES zmeneného rozhodnutím Rady 2006/849/ES vyžaduje podrobnú správu o vykonávaní a výsledkoch programu, ktorá sa predloží Európskemu parlamentu a Rade do 30. júna 2014. Táto správa je odpoveďou na uvedenú požiadavku, pokiaľ ide o vykonávanie za obdobie 2006 – 2013 a stavia na hodnotení vykonanom v roku 2013 a opísanom v oddiele 2 tejto správy. 2. Predchádzajúce hodnotiace správy Článok 13 ods. 3 písm. a) rozhodnutia Rady 2001/923/ES zmeneného rozhodnutím Rady 2006/849/ES vyžaduje od Komisie, aby Európskemu parlamentu a Rade zaslala nezávisle od vedúceho projektu správu, hodnotiacu relevantnosť, účinnosť a efektívnosť programu a oznámenie, či by tento program mal pokračovať a či by mal byť upravený, spolu s vhodným návrhom. Toto hodnotenie vykonalo oddelenie vnútorného auditu a hodnotiaci útvar Európskeho úradu pre boj proti podvodom (OLAF) počas roka 2013. Komisia zaslala toto podrobné hodnotenie Parlamentu a Rade ako svoje oznámenie COM/2013/588; hodnotenie sa vzťahuje na obdobie od roku 2002 do prvej výzvy na predkladanie návrhov v roku 2012. Komisia okrem toho vykonala priebežné hodnotenie 2006 – 2010[4] s cieľom posúdiť účinnosť programu. Toto priebežné hodnotenie sa použilo v rámci posúdenia vplyvu Komisie, ktoré bolo sprievodným dokumentom k jej návrhu programu „Pericles 2020“ v rámci viacročného finančného rámca na obdobie 2014 – 2020 (VFR) (pozri oddiel 4). Predkladaná správa je zameraná na faktické vykonávanie programu a na ročné výsledky dosiahnuté v období 2006 – 2013. 3. Vykonávanie programu[5] a výsledky Na základe referenčnej sumy 1 milión EUR v roku 2006 a 6.9 milióna EUR v období 2007 – 2013 predstavovali ročné rozpočtové prostriedky schválené v rámci programu Pericles 1 milión EUR ročne s výnimkou roku 2010 (0,9 milióna EUR). Vykonávanie programu Pericles odrážalo vysoký záujem členských štátov o ochranu eura proti falšovaniu. Diskusie o viacročnej stratégii, ktoré sa konali v rámci zasadnutí expertnej skupiny proti falšovaniu eura, umožnili viazať 95,7 % celkového rozpočtu. Úrad OLAF musel v troch po sebe idúcich rokoch (2009, 2010, 2011) znova viazať rozpočtové prostriedky, ktoré boli v tom istom roku zrušené, aby vyhovel žiadostiam členských štátov. Z programu Pericles sa v období 2006 – 2013 financovalo 113 projektov, z ktorých 72 pochádzalo od príslušných orgánov členských štátov a 41 iniciovala Komisia/OLAF. Podrobnosti sú k dispozícii v prílohe I.[6] Podľa hodnotenia programu Pericles za rok 2013[7]: „Aktivity financované z programu majú vo všeobecnosti veľký význam pre dosahovanie jeho špecifických cieľov. Odborná príprava, šírenie informácií a vytváranie sietí sú najvýznamnejšími aktivitami. Veľmi významné sú aj výmeny pracovníkov a vzdelávacie zdroje. Zhruba 95 % prostriedkov v rámci programu bolo pridelených na aktivity s najvyšším významom“. Väčšina akcií, ktoré sa uskutočnili v období 2006 – 2013, boli semináre[8], odborná príprava/workshopy a výmeny pracovníkov. Podrobnosti sú k dispozícii v prílohe II.[9] Vybrané cieľové skupiny a účastníci Podľa hodnotenia programu Pericles za rok 2013[10]: „Cieľové skupiny programu majú takisto veľký význam. Najvýznamnejšou cieľovou skupinou je polícia, ktorá je rovnako cieľovou skupinou najviac zapojenou do aktivít programu, či už ako organizátori, alebo ako účastníci. Veľký význam majú takisto súdne orgány a národné centrálne banky a obe tieto cieľové skupiny sa zúčastňujú na väčšine aktivít programu, hoci zo zistení z hodnotenia vyplýva, že väčšie zapojenie súdnych orgánov by bolo žiaduce. Súkromný sektor, konkrétne finančný/bankový sektor, je takisto významnou cieľovou skupinou, a to najmä v členských štátoch, ktoré nie sú členmi eurozóny, a v tretích krajinách, v ktorých vnútroštátne orgány nie vždy zabezpečia odbornú prípravu na vnútroštátnej úrovni“. Graf I a graf II: pôvod účastníkov a profesionálne skúsenosti účastníkov. Na akciách v rámci programu Pericles sa zúčastnilo celkovo 4 320 odborníkov. Pokiaľ ide o pôvod, účastníci pochádzali z 83 krajín. Väčšina stážistov (51 %) boli štátni príslušníci členských štátov s prevládajúcou účasťou pracovníkov z eurozóny. Celkovo 73 % účastníkov bolo z Európy, zatiaľ čo 16 % stážistov bolo z Latinskej Ameriky (najmä z Kolumbie, Peru a Argentíny). Afrika bola zastúpená najmä štátnymi príslušníkmi severoafrických krajín a stážisti z Ázie pochádzali hlavne z Číny[11]. Pokiaľ ide o profesionálne skúsenosti účastníkov, členovia policajných síl predstavujú 64 % celkového počtu. Dôvodom je skutočnosť, že policajné orgány sú v prvej línii v boji proti falšovaniu eura a pracovníci polície zahŕňajú vyšetrovateľov aj špecialistov. Zdôrazniť by sa malo aj rozlišovanie medzi ďalšími kategóriami účastníkov (36 %) vrátane vysokej účasti z národných bánk (11 %) a súdnych pracovníkov (7 %). Výsledkom toho je, že vykonávanie programu Pericles naplnilo nadnárodný a multidisciplinárny rozmer programu, ako sa vyžaduje v článku 3 rozhodnutia o programe Pericles. Vo všeobecnosti boli v každom roku vykonávania do programu pridaný noví žiadatelia[12], čo svedčí o úsilí úradu OLAF diverzifikovať využívanie prostriedkov z programu Pericles. Prostriedky z programu Pericles využívali častejšie krajiny najviac zasiahnuté falšovaním eura, ako je napr. Taliansko, Španielsko a Nemecko. Možno poznamenať, že členské štáty, ktoré nežiadali o prostriedky, tak urobili vo všeobecnosti z organizačných dôvodov a nie zo štrukturálnych dôvodov. Graf III: Počet akcií v jednotlivých členských štátoch (granty 2006 – 2013) Akcie v rámci programu Pericles mimo EÚ Akcie v rámci programu Pericles sa konali v EÚ, ako aj mimo EÚ, a to v závislosti od špecifických potrieb na ochranu eura proti falšovaniu. Od jeho začiatku došlo ku konsolidácii regionálneho prístupu programu Pericles vykonávaním akcií zahŕňajúcich najmä citlivé regióny sveta. Osobitný dôraz sa kládol na Latinskú Ameriku (kde kolumbijská a peruánska organizovaná trestná činnosť predstavuje značnú hrozbu pre euro) a susedné oblasti, ako je juhovýchodná Európa (vrátane Turecka a západného Balkánu), stredomorský región a severovýchodná Európa. Štrukturálne a legislatívne zlepšenia Okrem zvyšovania informovanosti a odbornej prípravy viedli akcie programu Pericles vo významnej miere k rade štrukturálnych a legislatívnych zlepšení v členských štátoch a tretích krajinách. Okrem iného Kolumbia, Peru a Argentína vynaložili veľké úsilie na vytvorenie štruktúr proti falšovaniu, ktoré sú podobné štruktúram vo vnútroštátnych centrálnych úradoch v Európskej únii. Program Pericles bol nápomocný (vtedy) pristupujúcim krajinám a novým členom v ich úsilí pri uplatňovaní acquis EÚ v špecifických oblastiach ochrany eura[13]. Výsledky akcií v rámci programu Pericles využila Komisia pri príprave návrhu smernice o trestnoprávnej ochrane eura a ostatných mien proti falšovaniu[14]. Semináre v rámci programu Pericles zdôrazňovali najmä potrebu povoliť používanie rovnakých vyšetrovacích metód vo vyšetrovaniach falšovania mien ako tých, ktoré sa používajú v boji proti inej závažnej trestnej činnosti, a premietlo sa to do ustanovenia navrhovanej smernice. 4. Ďalší postup Komisia vo svojom oznámení COM/2013/588 jasne uviedla, že celkové výsledky hodnotenia[15] vykonaného v roku 2013 boli veľmi pozitívne. Program Pericles plne podporili organizátori akcií v rámci programu Pericles a jeho účastníci, ktorí vyjadrili svoju podporu pre pokračovanie programu po roku 2013[16]. Dňa 11. marca 2014 bolo prijaté nariadenie Európskeho parlamentu a Rady (EÚ) č. 331/2014[17] o vytvorení výmenného, pomocného a školiaceho programu na ochranu eura proti falšovaniu (program „Pericles 2020“), ktoré sa vzťahuje na VFR 2014 – 2020. V súčasnosti sa vykonáva v rámci ročného pracovného programu 2014, ktorý je pripojený k rozhodnutiu o financovaní na rok 2014 (C(2014)3427)[18]. V súlade s článkom 13 nariadenia (EÚ) č. 331/2014 Komisia poskytne Európskemu parlamentu a Rade každoročne informácie o výsledkoch programu. [1] Ú. v. ES L 339, 21.12.2001, s. 50 – 54. [2] Ú. v. EÚ L 36, 8.2.2006, s. 40 – 41. [3] Ú. v. EÚ L 330, 28.11.2006, s. 28 – 29. [4] Toto priebežné hodnotenie tvorí prílohu III k posúdeniu vplyvu (SEK (2011) 1615 v konečnom znení), ktoré je sprievodným dokumentom k návrhu NARIADENIA EURÓPSKEHO PARLAMENTU A RADY o vytvorení programu „Pericles 2020“ (KOM/2011/0913 v konečnom znení). [5] Tabuľky opisujúce vykonávanie programu v jednotlivých rokoch obdobia 2006 – 2013 sú uverejnené na adrese: http://ec.europa.eu/anti_fraud/euro-protection/training/index_en.htm [6] Príloha I – Súhrnné štatistiky vykonávania programu Pericles v období 2006 – 2013. [7] Pracovný dokument útvarov Komisie, SWD(2013) 304 final, s. 45. [8] Semináre: konferencia-odborná príprava-workshop. [9] Príloha II – Tabuľka s rozdelením podľa typu aktivity financovanej z programu Pericles v období 2006 – 2013. [10] Pracovný dokument útvarov Komisie, SWD(2013) 304 final, s. 45 – 46. [11] Kategória „ostatní“ zahŕňa Severnú Ameriku a Európu a medzinárodné inštitúcie. [12] Príslušné štátne orgány uvedené v článku 2 písm. b) nariadenia Rady (ES) č. 1338/2001 z 28. júna 2001 stanovujúceho opatrenia nevyhnutné na ochranu eura proti falšovaniu, Ú. v. ES L 181, 4.7.2001, s. 6. [13] Nariadenie Rady (ES) č. 1338/2001 z 28. júna 2001 stanovujúce opatrenia nevyhnutné na ochranu eura proti falšovaniu, zmenené nariadením Rady (ES) č. 44/2009 z 18. decembra 2008, nariadenie Rady (ES) č. 1339/2001 z 28. júna 2001, ktorým sa rozširuje účinnosť nariadenia (ES) č. 1338/2001 stanovujúceho opatrenia nevyhnutné na ochranu eura proti falšovaniu na tie členské štáty, ktoré neprijali euro ako svoju jednotnú menu, rozhodnutie Európskej centrálnej banky zo 16. septembra 2010 o kontrole pravosti a upotrebiteľnosti eurobankoviek a ich opätovnom vrátení do obehu (ECB/2010/14), nariadenie Európskeho parlamentu a Rady (EÚ) č. 1210/2010 z 15. decembra 2010 o overovaní pravosti euromincí a manipulácii s euromincami nevhodnými do obehu a nariadenie Rady (ES) č. 2182/2004 zo 6. decembra 2004 o medailách a žetónoch podobných eurominciam v znení nariadenia Rady (ES) č. 46/2009 z 18. decembra 2008. [14] Návrh smernice Európskeho parlamentu a Rady o trestnoprávnej ochrane eura a ostatných mien proti falšovaniu, ktorou sa nahrádza rámcové rozhodnutie Rady 2000/383/SVV. Smernica nadobudla účinnosť 22. mája 2014; Smernica Európskeho parlamentu a Rady 2014/62/EÚ z 15. mája 2014 o trestnoprávnej ochrane eura a ostatných mien proti falšovaniu, ktorou sa nahrádza rámcové rozhodnutie Rady 2000/383/SVV. [15] Pracovný dokument útvarov Komisie, SWD(2013) 304 final. [16] Posúdenie vplyvu (SEK (2011) 1615 v konečnom znení), ktoré je sprievodným dokumentom k návrhu nariadenia Európskeho parlamentu a Rady o vytvorení programu „Pericles 2020“ (KOM (2011) 913 v konečnom znení). [17] Ú. v. EÚ L 103, 5.4.2014, s. 1. [18] Prijatie „návrhu nariadenia Rady o rozšírení uplatňovania nariadenia (EÚ) č. 331/2014 o vytvorení výmenného, pomocného a školiaceho programu na ochranu eura proti falšovaniu (program „Pericles 2020“) na nezúčastnené členské štáty sa očakáva koncom roka 2014. Toto nariadenie vychádza z návrhu Komisie KOM(2011) 913 v konečnom znení, ktorého sprievodným dokumentom je posúdenie vplyvu SWD SEK(2011) 1615 v konečnom znení. Súhrnné štatistiky vykonávania PROGRAM PERICLES 2006 – 2013 Pericles – Zhrnutie vykonávania v období 2006 – 2013 || Rozpočtový rok || Počet akcií || Iniciatíva členského štátu (krajiny hosťujúce iniciatívy KOM) || Hlavné cieľové skupiny || Počet účastníkov || Záväzky súvisiace s grantmi || Pridelené rozpočtové prostriedky || Úroveň záväzkov k 31.12 príslušného roka || 2006 || 12 || BE, DE, ES, HU, IT, PL, (RO) || Polícia, súdne orgány, banky || 593 || 944 151 || 1 000 000 || 94,4 % || ČŠ 9 KOM 3 || 2007 || 12 || BE, DE, ES, FR, IT || Polícia, súdne orgány, banky || 477 || 801 522 || 1 000 000 || 80,2 % || ČŠ 7 KOM 5 || 2008 || 11 || DE, ES, IT, FR, NL, (HR+ ME+TR) || Polícia, súdne orgány, banky || 589 || 913 087 || 1 000 000 || 91,3 % || ČŠ 8 KOM 3 || 2009 || 17 || BE, DE, FR, IT, PT, (HR+ME) || Polícia, banky, súdne orgány || 548 || 1 004 631[1] || 1 000 000 || 100,5 % || ČŠ 8 KOM 9 || 2010 || 17 || BE, ES, DE, EE, IT, PL, PT, (MK+RS+TR) || Polícia, banky, súdne orgány || 572 || 902 956[2] || 900 000 || 100,3 % || ČŠ 12 KOM 5 || 2011 || 15 || DE, ES, HU, IT, PL, PT, RO, || Polícia, banky, súdne orgány || 660 || 1 044 506[3] || 1 000 000 || 104,5 % || ČŠ 10 KOM 5 || 2012 || 16 || DE, EE, ES, FR, IT, RO, (AL+HR+MK+UA) || Polícia, banky, súdne orgány || 649 || 995 847 || 1 000 000 || 99,6 % || ČŠ 11 KOM 5 || 2013 || 13 || ES, IT, HR, LV, RO, (BG+EL+ME) || Polícia, banky, súdne orgány, colné orgány || 232[4] || 954 207 || 1 000 000 || 95,4 % || ČŠ 7 KOM 6 || CELKOM || 113 || BE, DE, EE, ES, FR, HR, HU, IT, LV, NL, PL, PT, RO (AL+BG+EL+ ME+MK+RS+ TR+UA) || Polícia, banky, súdne orgány || 4 320 || 7 560 907 || 7 900 000 || 95,7 % || ČŠ 72 KOM 41 || [1] Celková suma je viac ako 100 % dostupných rozpočtových prostriedkov z dôvodu opätovného viazania finančných prostriedkov, ktoré boli zrušené v tom istom roku [2] Pozri predchádzajúcu poznámku pod čiarou [3] Pozri predchádzajúcu poznámku pod čiarou [4] Tento číselný údaj vychádza len z prijatých záverečných správ. Niekoľko záverečných hodnotiacich správ týkajúcich sa akcií od roku 2013 ešte nebolo predložených. Program Pericles Rozdelenie podľa typu financovanej aktivity v období 2006 – 2013 Typ aktivity || Počet Konferencie || 10 Semináre: konferencia-odborná príprava-workshopy || 22 Odborná príprava/workshopy || 41 Výmeny pracovníkov || 30 Štúdie/zdroje vzdelávania || 7 Iné (návštevy odborníkov a cezhraničné operácie) || 3 SPOLU || 113